Baba Alhassan a dezvăluit echipa din Superligă care a încercat să îl transfere înainte de FCSB: "I-am spus că îmi doresc cu adevărat să merg la ei!"
FCSB a anunțat pe 23 decembrie transferul mijlocașului Baba Alhassan, după ce a plătit suma de 600.000 de euro.
FC Hermannstadt a păstrat un procent de 20% dintr-un viitor transfer.
Înainte de a ajunge la FCSB, jucătorul a fost dorit și de Rapid.
"Am fost dorit și de Rapid, mi-au spus că mă vor. FCSB și-a manifestat interesul doar după ce a apărut cel al Rapidului, care luptă și ea pentru titlu. Președintele Dani Coman m-a sunat: 'Baba, te vrea Rapid!'. I-am spus că îmi doresc cu adevărat să merg la Rapid pentru că este o echipă cu mulți suporteri și ar fi fost o onoare să joc acolo.
Două zile mai târziu, președintele de la FC Hermannstadt m-a sunat din nou și mi-a spus: 'FCSB te vrea!'. Știam că FCSB este un club mare și m-am gândit din nou. La momentul acela, tot ce se vorbea la televizor era despre mine. Deschideam televizorul și îl închideam pentru că nu doream să mai văd. Am semnat cu 2-3 săptămâni înainte de luna ianuarie și nimeni n-a știut.
Când FCSB a făcut anunțul oficial, fanii Rapidului au înnebunit. Președintele a spus că a făcut tot ce era posibil să mă transfere, dar nu a putut", a spus Alhassan, potrivit presei din Ghana.